אישה צעירה בנישה עם תוכי וכלוב

אישה צעירה בנישה עם תוכי וכלוב (באנגלית: A Young Woman in a Niche with a Parrot and Cage) הוא ציור שמן על לוח עץ מאת חריט דאו, שתוארך לשנים 1660–1665. היצירה מתארת אישה צעירה המציצה מתוך נישה אבן קשתית, כאשר בידה כלוב פתוח ומתוכו היא אוחזת בתוכי. דמותה מוארת ברכות, ומבטה פונה ימינה בהבעת ציפייה שקטה, כמי שמציגה את הציפור לבן שיח שאינו נראה. וילון אדום תלוי לאורך שפת הנישה ומסתיר את החדר האפלולי שממנו היא יוצאת. תיאור זה הופיע ברשימת תערוכת 1665 של אספן האמנות מליידן יוהאן דה ביי, שבה הוצגו עשרים ושבעה ציורים של דאו, ונרשם בו כ־“meysge in een venster mit 1 papegaey en koy” – "נערה בחלון עם תוכי וכלוב".

גרסאות וייחוס
לקומפוזיציה זו מוכרות לפחות אחת־עשרה גרסאות והעתקים. הגרסה הנוכחית עלתה מחדש ב־1955 ולא הייתה מוכרת לחוקרי ראשית המאה העשרים, ובהם וילהלם מרטין וקורנליס הופסטדה דה חראוט. השניים זיהו גרסאות אחרות כיצירה האוטוגרפית, ובהן ציור אבוד מהאוסף גגרין בסנקט פטרבורג וגרסה נוספת במוזיאון בז'נבה, שנשאה חתימה מזויפת. זיהוי הגרסה שבאוסף ליידן כעבודה מקורית התחזק בעקבות ניתוח השוואתי, הן מבחינה סגנונית והן מבחינת איכות הביצוע.

טכניקת ציור
הציור מתאפיין בטכניקת שכבות מדורגת, האופיינית לעבודתו של דאו. תחילה נצבעו פרטי הרקע כמו הווילון האדום והסינר הלבן, לאחר מכן צויר הכלוב המתכתי, ולבסוף התוכי. דמות האישה מעוצבת ברכות, עם דגש על אזורים מוצללים ותאורה מרוככת, תוך שימוש במריחות חלקות ועבודת מכחול עדינה. ברנטגן ובצילום באינפרא־אדום ניכרים שינויים קומפוזיציוניים: הפה היה מחויך יותר, העין הימנית הפונה כלפי מעלה שונתה למבט ישיר, ואצבעות היד האוחזת בתוכי היו בעבר מקופלות יותר. ההדמיות חשפו גם עקבות של קומפוזיציה מוקדמת באזור הווילון, המעידה על תיקונים שבוצעו במהלך העבודה.
תיאור התוכי
התוכי בציור שייך למין אמזונה חזית־כחולה , שמוצאו בדרום אמריקה – ברזיל, פרגוואי, בוליביה וארגנטינה. הוא מתואר במדויק כשהוא עומד על אצבעה של האישה, עם פנים בגווני כחול וצהוב ונוצות אדומות במפרקי הכנפיים. צבעו הכחול החריג נובע ככל הנראה משחיקת שכבת צבע צהובה שכיסתה את הפיגמנט הכחול, ייתכן עקב רסטורציה אגרסיבית. תוכים מסוג זה יובאו להולנד באותה תקופה על ידי חברת הודו המערבית ההולנדית, ונחשבו למעין אוצר אקזוטי.

250px|ממוזער|שמאל|רעיון דומה לזה שמובא בציורו של דאו מופיע גם ביצירתו של קספר נטשר אישה מאכילה תוכי (Woman Feeding a Parrot), שנחתמה ותוארכה לשנת 1666, ונמצאת כיום בגלריה הלאומית לאמנות בוושינגטון. גם ביצירה זו מופיעה אישה צעירה בחלון קשת, כשהיא אוחזת בתוכי. אך בניגוד למבטה התמוה והתמים של הדמות אצל דאו, נטשר מעניק לדמותו של האישה מבע מפתה וחיוך מרומז, המרמזים על אפשרות שאובדן התמימות כבר התרחש. ההבדל בין שתי הדמויות מדגיש את קשת המשמעויות האפשריות של מוטיב האישה והתוכי בציור הז'אנר ההולנדי של המאה ה־17.
סמליות
במאה ה־17 ייצגו תוכים סמלים של עושר, סטטוס חברתי, השכלה ומשמעת. בספר האמבלמות של יאקוב קאץ משנת 1627 מוצגת ציפור בכלוב עם הכיתוב "Dwanck, leert sanck" – "משמעת מלמדת שיר", כסמל לחינוך ולהתנהגות נאותה. לצד זה, הופיעו ציפורים גם כסמלים של כמיהה, פיתוי, ואף רמזים ארוטיים. ציפור משוחררת או נמלטת שימשה כמטפורה לאובדן בתולין. בציור של דאו מתקיים דיאלוג בין התמימות לבין האפשרות של אובדן, כשהאישה מציגה את התוכי החופשי לעולם החיצון, מבלי לחשוש שיברח ממנה. האישה בציורו של דאו משחררת את התוכי מהכלוב ומציגה אותו לעולם הפתוח - פעולה שנושאת עמה מתח בין תמימות לפיתוי.

השוואות ליצירות אחרות
היצירה נבחנת בהשוואה לעבודות של אמנים בני תקופתו של דאו, ובעיקר לציור "אישה מאכילה תוכי" מאת קספר נטשר משנת 1666, שבו מופיעה אישה ליד חלון ובידה תוכי. בניגוד לדמות התמימה של דאו, מבטה של האישה בציורו של נטשר מרמז על משחק פיתוי גלוי. השוואה זו מדגישה את ההבדלים בעיבוד הרמיזות המיניות בין שני האמנים. נטשר מציע פרשנות גלויה יותר של אותו מוטיב, לעומת דאו המותיר את המסר עמום. ציורים נוספים בעלי מוטיב דומה צוירו על ידי חבריאל מטסו, גודפריד שאלקן, פיטר דה הוך ואחרים.

תולדות הבעלות והתצוגה
ייתכן שהציור היה כבר באוסף של יוהאן דה ביי בשנת 1665. לאחר מכן הופיע במכירה בפריז ב־1955, עבר לידי אספנים פרטיים בצרפת ובארצות הברית, ונמכר מחדש בסותביס בניו יורק בשנת 2007. מאז נרכש על ידי הבעלים הנוכחי, והושאל לתצוגות במספר מוזיאונים, בהם מוזיאון פילדלפיה, מוזיאון דה לאקנהאל בליידן, הלובר בפריז, הגלריה הלאומית באירלנד ובוושינגטון, מוזיאון פושקין במוסקבה, מוזיאון הארמיטאז' בסנקט פטרבורג ולובר אבו דאבי.

הערות שוליים

קטגוריה:ציורים מהמאה ה-17
קטגוריה:ציורי שמן
קטגוריה:דיוקנאות נשים
קטגוריה:בעלי חיים באמנות
קטגוריה:ציורים באוסף ליידן
קטגוריה:נשים בציור
קטגוריה:חריט דאו: ציורים